Video Ninge abundent în centrul țării. Drumarii intervin acum cu zeci de utilaje și materiale antiderapante
La această oră, ninge abundent în centrul țării. În urmă cu puţin timp, DRDP Brașov a anunţat că intervine cu 54 de utilaje de deszăpezire în toate zonele afectate. Până acum, au fost răspândite peste 200 de tone de materiale antiderapante.
DRDP Brașov informează că acționează cu 54 de utilaje de deszăpezire în toate zonele afectate. Șoferii sunt rugați să conducă prudent și să adapteze stilul de condus la condițiile de trafic.
Se circulă în condiţii de iarnă pe mai multe drumuri
Centrul INFOTRAFIC din Inspectoratul General al Poliției Române informează că, la această oră, nu sunt semnalate autostrăzi sau drumuri naționale cu circulația oprită ca urmare a condițiilor meteorologice sau a vreunui eveniment rutier.
Sunt precipitații sub formă de ninsoare, cu strat subțire de zăpadă frământată pe carosabil, în județul Brașov, pe DN 1 Brașov – Predeal, DN 1A Brașov – Cheia, DN 13 Măieruș – Rupea și DN 73A Predeal – Râșnov.
Se circulă în condiții de iarnă, fără precipitații la această oră, și pe raza județului Harghita, pe DN 12C (Lacu Roșu) și pe DN 15 (Borsec).
Se acționează cu utilaje pentru curățarea suprafeței de rulare.
Pe arterele rutiere principale, respectiv autostrăzile A1 București – Pitești, A2 București – Constanța, A3 București – Ploiești și DN 1 Ploiești-Brașov, traficul se desfășoară pe un carosabil umed, cu precipitații izolate sub formă de ploaie slabă, cu vizibilitate bună.
Informare meteo de ninsori, lapoviță şi vânt în România, până joi seară. Strat nou de zăpadă la munte
Până joi seară, este valabilă o informare de vreme severă ninsori, lapoviță şi vânt în cea mai mare parte a țării. La munte, se va depune un strat nou de zăpadă. În Capitală vine o răcire bruscă a vremii, urmată de o ușoară creștere a temperaturilor.
Astfel, până la ora 20.00, temporar vor fi precipitații slabe, sub formă de ninsoare în nordul și centrul Moldovei și mixte în sudul Moldovei, Dobrogea, cea mai mare parte a Munteniei și în sudul și estul Transilvaniei. În Carpații Orientali și Meridionali va ninge local moderat cantitativ (10...15 l/mp) și se va depune strat nou de zăpadă. Vor fi intensificări ale vântului cu rafale în general de 40...50 km/h în estul, sud-estul țării și la munte, iar în cursul zilei de marți și în vest.